മക്കള്ക്കൊപ്പം : ഉപജില്ലാ സംഘാടക സമിതി രൂപീകരിച്ചു പുല്ലാട്: ജില്ലാ പഞ്ചായത്ത്, പൊതുവിദ്യാഭ്യാസ വകുപ്പ്, ശാസ്ത്രസാഹിത്യ പരിഷത്ത് എന്നിവയുടെ സംയുക്ത നേതൃത്വത്തില് നടത്തുന്ന മക്കള്ക്കൊപ്പം പദ്ധതിയുടെ സംഘാടക സമിതി പുല്ലാട് ഉപജില്ലയില് രൂപീകരിച്ചു. ജില്ലാ പഞ്ചായത്തംഗം സി.കെ. ലതാകുമാരിയുടെ അധ്യക്ഷതയില് ചേര്ന്ന യോഗം ജില്ലാ പഞ്ചായത്ത് ആരോഗ്യ വിദ്യാഭ്യാസ സ്റ്റാന്ഡിംഗ് കമ്മിറ്റി ചെയര്മാന് ആര്. അജയകുമാര് ഉദ്ഘാടനം ചെയ്തു. ജില്ലാ കണ്വീനര് ഡോ. ആര്. വിജയമോഹനന് മക്കള്ക്കൊപ്പം പദ്ധതി സംബന്ധിച്ച് വിശദീകരണം നടത്തി. ഉപജില്ലയിലെ ഇരവിപേരൂര്, കോയിപ്രം, തോട്ടപ്പുഴശേരി, കുറ്റൂര് പഞ്ചായത്തുകളിലെ എല്ലാ പൊതു വിദ്യാലയങ്ങളിലെയും ഒന്നു മുതല് 12 വരെ ക്ലാസുകളില് പഠിക്കുന്ന കുട്ടികളുടെ രക്ഷിതാക്കള്ക്ക് പ്രത്യേക പരിശീലനം നേടിയ അധ്യാപകര് ക്ലാസുകളെടുക്കും. കോവിഡ് കാലത്ത് കുട്ടികള് അനുഭവിക്കുന്ന ശാരീരികവും മാനസികവും വൈകാരികവും പഠനപരവുമായ പ്രശ്നങ്ങള് പരിഹരിക്കാനുള്ള മാര്ഗങ്ങള് ചര്ച്ച ചെയ്യും. പുല്ലാട് ഉപജില്ലാ വിദ്യാഭ്യാസ ഓഫീസര് ബി. ആര്. അനില, ഗ്രാമ പഞ്ചായത്ത് പ്രസിഡന്റുമാരായ ശശിധരന് പിള്ള ഇരവിപേരൂര്, സി. എസ്. ബിനോയ് തോട്ടപ്പുഴശേരി ജില്ലാ പഞ്ചായത്തംഗം സാറ പി. തോമസ്, ബിപിസി സുഗന്ധ മണി എന്നിവര് പ്രസംഗിച്ചു. കോയിപ്രം ബ്ലോക്ക് പഞ്ചായത്ത് പ്രസിഡന്റ് ജിജി ജോണ് മാത്യു ചെയര്മാനും പുല്ലാട് എഇഒ കണ്വീനറുമായി 101 അംഗ സംഘാടക സമിതി രൂപീകരിച്ചു.